Пирин

Пирин е планина в Югозападна България, част от Рило-Родопския планински масив. Най-високият ѝ връх е Вихрен (2914,3 м). Откъдето и да се погледне, той има страховит и внушителен вид.

Траките наричали тази белочела гранитно-мраморна грамада, подпряла с исполинските си рамене небето между дълбоко всечените гребенови долини на реките Струма и Места, Орбелус – *белоснежна планина*. В продължение на много хилядолетия великият творец Времето с помощниците си – вода, лед, мраз, сняг и вятър, е моделирал неподдаващи се на описание пирамидални и конусовидни върхове, остри чукари, шеметни циркуси, урвести долове, езерни глазури, тесните остри гребени на билото между циркусите със специфични имена – Кончето, Стражите, Ушите...

Много са теориите за произхода на името на планината. Тракийското Орбелус се превежда като „планината на говорещия Божи син” от езика на племето беси. Славяните я наричали Перун – на своя бог на бурите и гръмотевиците. Според легендата богът седял на своя престол (днешния първенец Вихрен) със сноп светкавици в дясната си ръка, които с громол често изпращал в стръмната небесна вис. Друга легенда разказва за планината Олимп и бог Зевс, според която бог Перун я издигнал, за да съперничи по сила на олимпийския гръмовержец. Друга разновидност на славянското име е Перин, което се свързва с географската форма на планината – разперена, приличаща на ветрило. Според някои версии коренът на името се отнася към тракийската дума „перинтос”, която означава *скала*. Същото значение има и хетската дума „перунаш”. Един от славянските варианти на името – Юденица, е свързан с мита за юдите (самодиви), които се криели в гористите пазви на планината.

Пирин е втората по височина планина в България и третата на Балканския полуостров. На север граничи с Рила чрез седловината Предел, а на юг е Парилската седловина, която отделя Пирин от планината Славянка. На североизток достига долината на река Места с Разложката и Гоцеделчевската котловина и пролома Момина клисура, които я отделят от Родопите. На запад и югозапад долината на река Струма със своите котловини Симитлийска и Санданско-Петричка и Кресненският пролом я отделят от планините Влахина, Малешевска и Огражден.

Пирин е компактна планина със сравнително малка площ – около 2585 кв.км, с дължина от север на юг 80 км и ширина около 40 км. Средната ѝ надморска височина е голяма – 1033 метра. Тя се разделя три неравномерни по площ и различни по височина и външен вид дяла – Северен, Южен и Среден.